A BIZOTTSÁG 58/2008/EK RENDELETE
(2008. január 24.)
a tagállamok intervenciós hivatalainak birtokában lévő gabonának a közösségi piacon történő továbbértékesítésére irányuló folyamatos pályázati felhívás megnyitásáról szóló 712/2007/EK rendelet módosításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 6. cikkére,
mivel:
(1)
A 712/2007/EK bizottsági rendelet (2) folyamatos pályázati eljárást nyitott meg a tagállamok intervenciós hivatalainak birtokában lévő gabonaféléknek a közösségi piacon történő viszonteladására. Az említett rendelet 2. cikke előírja, hogy az intervenciós hivatalok birtokában lévő gabonafélék értékesítési eljárásának és feltételeinek megállapításáról szóló, 1993. július 28-i 2131/93/EK bizottsági rendelet (3) 13. cikke (4) bekezdésének második albekezdésétől eltérve az ajánlattételhez megkövetelt biztosíték tonnánként 10 EUR.
(2)
A 2007/2008. gazdasági év kezdete óta a gabonaárak rendkívüli mértékű emelkedése figyelhető meg a közösségi piacon. Ez az áremelkedés azonban nem folyamatos jellegű, jelentős mértékű áringadozás tapasztalható, így időnként igen nagy a különbség a közösségi piacon csökkenőben lévő árak és azon árak között, amelyeken a termékeket az intervenciós készletek kitárolásakor pályázati eljárás keretében eladják. E különbségekre tekintettel megtörténik, hogy a pályázatok kedvezményezettjei nem szállítják el a számukra odaítélt tételeket. A mostanáig tonnánként 10 EUR-ban megállapított biztosíték tehát nem bizonyul elegendőnek a tételek elszállításának biztosítására. E helyzet elkerülésére és a 712/2007/EK rendelet által szabályozott pályázati eljárás hatékony működése érdekében helyénvaló az említett biztosíték összegét megemelni.
(3)
A 712/2007/EK rendeletet ennek megfelelően módosítani kell.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
A 712/2007/EK rendelet 2. cikke helyébe a következő szöveg lép:
„2. cikk
Az 1. cikkben említett értékesítések a 2131/93/EGK rendeletben meghatározott feltételek szerint történnek. Az említett rendelet 13. cikke (4) bekezdésének második albekezdésétől eltérve az ajánlattételhez megkövetelt biztosíték tonnánként 25 EUR.”
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2008. január 24-én.